Απόφαση της Επιτροπής

της 11ης Δεκεμβρίου 2001

για την έγκριση του ενιαίου εγγράφου προγραμματισμού για τις κοινοτικές διαρθρωτικές παρεμβάσεις στις ζώνες της επαρχίας της Λιέγης, οι οποίες υπάγονται στο στόχο αριθ. 2 στο Βέλγιο

[κοινοποιηθείσα υπό αριθμό Ε(2001) 3583]

(Τα κείμενα στη γαλλική και στην ολλανδική γλώσσα είναι τα μόνα αυθεντικά)

(2002/330/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1260/1999 του Συμβουλίου, της 21ης Ιουνίου 1999, περί γενικών διατάξεων για τα διαρθρωτικά ταμεία(1), και ιδίως το άρθρο 15 παράγραφος 5,

Μετά από διαβούλευση με την επιτροπή ανάπτυξης και ανασυγκρότησης των περιφερειών και την επιτροπή που προβλέπεται στο άρθρο 147 της συνθήκης,

Εκτιμώντας τα ακόλουθα:

(1) Ο κανονισμός (ΕΚ) αριθ. 1260/1999 ορίζει στον τίτλο II, στα άρθρα 13 και επόμενα, τους όρους εκπόνησης και υλοποίησης των ενιαίων εγγράφων προγραμματισμού.

(2) Το άρθρο 15, παράγραφοι 1 και 2, του κανονισμού (ΕΚ) αριθ. 1260/1999 προβλέπει ότι το κράτος μέλος υποβάλλει στην Επιτροπή, μετά από διαβούλευση με τους εταίρους που αναφέρονται στο άρθρο 8 του εν λόγω κανονισμού, ένα αναπτυξιακό πρόγραμμα λογιζόμενο ως σχέδιο του ενιαίου εγγράφου προγραμματισμού, του οποίου το περιεχόμενο διευκρινίζεται στο άρθρο 16 του ανωτέρω κανονισμού.

(3) Δυνάμει του άρθρου 15 παράγραφος 5 του κανονισμού (ΕΚ) αριθ. 1260/1999, η Επιτροπή, με βάση το πρόγραμμα περιφερειακής ανάπτυξης που υποβάλλεται από το κράτος μέλος, στο πλαίσιο της εταιρικής σχέσης όπως ορίζεται στο άρθρο 8 του εν λόγω κανονισμού, λαμβάνει απόφαση σχετικά με το ενιαίο έγγραφο προγραμματισμού σε συμφωνία με το οικείο κράτος μέλος και σύμφωνα με τις διαδικασίες που προβλέπονται στα άρθρα 48 έως 51.

(4) Η βαλονική κυβέρνηση υπέβαλε στην Επιτροπή, στις 11 Ιουλίου 2000, ένα αποδεκτό σχέδιο ενιαίου εγγράφου προγραμματισμού για τις ζώνες της επαρχίας της Λιέγης, οι οποίες υπάγονται στο στόχο αριθ. 2 σύμφωνα με το άρθρο 4 παράγραφος 1 του κανονισμού (ΕΚ) αριθ. 1260/1999 και για τις ζώνες της ανωτέρω επαρχίας οι οποίες τυγχάνουν μεταβατικής στήριξης δυνάμει του στόχου αριθ. 2 σύμφωνα με το άρθρο 6 παράγραφος 2 του ιδίου κανονισμού. Το σχέδιο αυτό ενιαίου εγγράφου προγραμματισμού περιλαμβάνει τα στοιχεία τα οποία αναφέρονται στο άρθρο 16 του ανωτέρω κανονισμού, και ιδίως την περιγραφή των επιλεγέντων αξόνων προτεραιότητας, καθώς και τις πληροφορίες για τη χρηματοδοτική συμμετοχή του Ευρωπαϊκού Ταμείου Περιφερειακής Ανάπτυξης (ΕΤΠΑ) και του Ευρωπαϊκού Κοινωνικού Ταμείου (ΕΚΤ).

(5) Σύμφωνα με το άρθρο 8 του κανονισμού (ΕΚ) αριθ. 1260/1999, οι παρεμβάσεις που αποτελούν αντικείμενο χρηματοδότησης από τα διαρθρωτικά ταμεία οφείλουν να ανταποκρίνονται, μεταξύ άλλων, στις κοινοτικές πολιτικές και δράσεις, συμπεριλαμβανομένων εκείνων που αφορούν την προστασία και την αναβάθμιση του περιβάλλοντος.

Το Βασίλειο του Βελγίου δεν τήρησε τις υποχρεώσεις που υπέχει βάσει του άρθρου 4 της οδηγίας 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων(2), καθώς και της άγριας πανίδας και χλωρίδας, σχετικά με την πρόταση καταλόγου τόπων όπου εμφαίνονται οι τύποι των φυσικών οικοτόπων του παραρτήματος Ι και τα ενδιαιτούντα σε αυτούς εγχώρια είδη του παραρτήματος ΙΙ, με σκοπό την κατάρτιση συνεκτικού ευρωπαϊκού οικολογικού δικτύου ειδικών χωνών διατήρησης, αποκαλούμενου "Natura 2000".

Η υποχρέωση αυτή υπενθυμίσθη, στις 23 Ιουνίου 1999, με επιστολή των επιτρόπων Wulf-Mathies και Bjerregaard, καθώς και στις 28 Μαρτίου 2000, με επιστολή του επιτρόπου Barnier. Κατά συνέπεια, είναι σκόπιμο να ανασταλούν οι πληρωμές των μέτρων παρέμβασης του ΕΤΠΑ "Ειδικές οικονομικές βάσεις" και "Αξιοποίηση του πατροπαράδοτου πλούτου και του τουριστικού και πολιτιστικού δυναμικού" σχετικά με το παρόν ΕΕΠ, μέτρων που είναι ικανά να πλήξουν ενδεχόμενους τόπους που χρειάζονται προστασία, όσο χρόνο δεν γνωστοποιείται στην Επιτροπή ο κατάλογος των τόπων Natura 2000.

(6) Η ημερομηνία υποβολής του σχεδίου που κρίνεται αποδεκτό από την Επιτροπή αποτελεί αφετηρία της επιλεξιμότητας των δαπανών δυνάμει αυτού του προγράμματος. Σύμφωνα με το άρθρο 30 του κανονισμού (ΕΚ) αριθ. 1260/1999, θα πρέπει να οριστεί η καταληκτική ημερομηνία επιλεξιμότητας των δαπανών.

(7) Το ενιαίο έγγραφο προγραμματισμού καταρτίστηκε σε συμφωνία με το οικείο κράτος μέλος στο πλαίσιο της εταιρικής σχέσης.

(8) Η Επιτροπή βεβαιώθηκε ότι το ενιαίο έγγραφο προγραμματισμού καταρτίστηκε σύμφωνα με την αρχή της προσθετικότητας.

(9) Σύμφωνα με το άρθρο 10 του κανονισμού (ΕΚ) αριθ. 1260/1999, η Επιτροπή και το κράτος μέλος καλούνται να εξασφαλίσουν, τηρώντας την αρχή της εταιρικής σχέσης, το συντονισμό μεταξύ των παρεμβάσεων των διαφόρων ταμείων και εκείνων της ΕΤΕπ και των λοιπών υφιστάμενων χρηματοδοτικών μέσων.

(10) Η χρηματοδοτική συμμετοχή της Κοινότητας για το σύνολο της περιόδου προγραμματισμού, καθώς και η ετήσια κατανομή της εκφράζονται σε ευρώ. Η ετήσια κατανομή πρέπει να συμβιβάζεται με τις ισχύουσες δημοσιονομικές προοπτικές. Σύμφωνα με το άρθρο 7 παράγραφος 7 του κανονισμού (ΕΚ) αριθ. 1260/1999, η χρηματοδοτική συμμετοχή της Κοινότητας έχει ήδη αποτελέσει αντικείμενο ετήσιας τιμαριθμικής προσαρμογής κατά 2 %. Η συμμετοχή αυτή μπορεί να επενεξετασθεί στo μεσοδιάστημα της περιόδου προγραμματισμού και όχι αργότερα από τις 31 Μαρτίου 2004 προκειμένου να ληφθούν συγχρόνως υπόψη η πραγματική εξέλιξη του τιμαρίθμου και η κατανομή του αποθεματικού επιδόσεων, σύμφωνα με το άρθρο 7 παράγραφος 7 και το άρθρο 44 παράγραφος 2 του κανονισμού (ΕΚ) αριθ. 1260/1999.

(11) Προκειμένου να ληφθεί υπόψη ο πραγματικός ρυθμός υλοποίησης των αξόνων προτεραιότητας του παρόντος ενιαίου εγγράφου προγραμματισμού, πρέπει να υπάρχει δυνατότητα αναπροσαρμογής της κατανομής των ποσών μεταξύ των αξόνων προτεραιότητας, σε συμφωνία με το οικείο κράτος μέλος, συναρτήσει των αναγκών και εντός ενός προκαθορισμένου ορίου,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται το ενιαίο έγγραφο προγραμματισμού για τις κοινοτικές διαρθρωτικές παρεμβάσεις στις ζώνες της επαρχίας της Λιέγης, οι οποίες υπάγονται στο στόχο αριθ. 2 και στις ζώνες της ανωτέρω επαρχίας οι οποίες τυγχάνουν μεταβατικής στήριξης δυνάμει του στόχου αριθ. 2 στο Βέλγιο, για την περίοδο από την 1η Ιανουαρίου 2000 έως τις 31 Δεκεμβρίου 2006.

Άρθρο 2

1. Σύμφωνα με το άρθρο 19 του κανονισμού (ΕΚ) αριθ. 1260/1999, το ενιαίο έγγραφο προγραμματισμού περιλαμβάνει τα ακόλουθα στοιχεία:

α) τη στρατηγική και τους άξονες προτεραιότητας που επιλέγονται για τη δράση των κοινοτικών διαρθρωτικών ταμείων από κοινού με το κράτος μέλος, τους ποσοτικοποιημένους ειδικούς στόχους τους, την εκ των προτέρων αξιολόγηση των αναμενομένων επιπτώσεών τους, ιδίως σε περιβαλλοντικό επίπεδο, και τη συνεκτικότητα των αξόνων προτεραιότητας με τις οικονομικές, κοινωνικές και περιφερειακές πολιτικές, καθώς και τη στρατηγική για την απασχόληση που ακολουθείται στο Βέλγιο. Οι άξονες προτεραιότητας είναι οι ακόλουθοι:

1. Διαφοροποίηση της οικονομικής βάσης.

2. Εγγραφή στην κοινωνία της γνώσης.

3. Ενδυνάμωση της τεχνογνωσίας.

4. Εδραίωση της διεθνούς λειτουργίας.

5. Προώθηση της διηνεκούς αστικής ανάπτυξης.

6. Τεχνική βοήθεια·

β) μια συνοπτική περιγραφή των υπό εξέταση μέτρων για την υλοποίηση των αξόνων προτεραιότητας, συμπεριλαμβανομένων των αναγκαίων πληροφοριακών στοιχείων για την επαλήθευση της συμμόρφωσης προς τους κανόνες περί κρατικών ενισχύσεων δυνάμει του άρθρου 87 της συνθήκης·

γ) το ενδεικτικό σχέδιο χρηματοδότησης που προσδιορίζει, για κάθε άξονα προτεραιότητας και για κάθε έτος, το ύψος των συνολικών κονδυλίων που προβλέπονται για τη συμμετοχή των διαφόρων ταμείων, αναγράφοντας χωριστά τις πιστώσεις που προβλέπονται για τις περιφέρειες που τυγχάνουν μεταβατικής στήριξης δυνάμει του στόχου αριθ. 2, αναγράφοντας δε επίσης το ποσό των δημοσίων ή εξομοιούμενων επιλέξιμων χρηματοδοτήσεων, καθώς και των κατ' εκτίμηση ιδιωτικών χρηματοδοτήσεων του κράτους μέλους. Η προβλεπόμενη ετησίως συνολική συμμετοχή των ταμείων για το ενιαίο έγγραφο προγραμματισμού συμβιβάζεται με τις ισχύουσες δημοσιονομικές προοπτικές·

δ) τις διατάξεις για την εφαρμογή του ενιαίου εγγράφου προγραμματισμού, οι οποίες περιλαμβάνουν την υπόδειξη της διαχειριστικής αρχής, την περιγραφή των λεπτομερειών διαχείρισης του ενιαίου εγγράφου προγραμματισμού, καθώς επίσης και τη χρησιμοποίηση συνολικών επιχορηγήσεων, την περιγραφή των συστημάτων παρακολούθησης και αξιολόγησης, ιδίως του ρόλου της επιτροπής παρακολούθησης, και τις διατάξεις που αφορούν τη συμμετοχή των εταίρων στις επιτροπές παρακολούθησης·

ε) την εκ των προτέρων επαλήθευση της τήρησης της προσθετικότητας και τις πληροφορίες όσον αφορά τη διαφάνεια των χρηματικών ροών·

στ) τις πληροφορίες σχετικά με τους αναγκαίους πόρους για την προπαρασκευή, την παρακολούθηση και την αξιολόγηση της παρέμβασης.

2. Στο ενδεικτικό σχέδιο χρηματοδότησης ορίζεται το συνολικό κόστος των αξόνων προτεραιότητας που έχουν επιλεγεί για την από κοινού δράση της Κοινότητας και του οικείου κράτους μέλους, που ανέρχεται σε 561969961 ευρώ για το σύνολο της περιόδου, καθώς επίσης και τα συνολικά κονδύλια που προβλέπονται για τη συμμετοχή των διαρθρωτικών ταμείων, που ανέρχονται σε 158320255 ευρώ.

Η προκύπτουσα ανάγκη εθνικής χρηματοδότησης ανέρχεται σε 204440847 ευρώ για τον δημόσιο τομέα και σε 199208859 ευρώ για τον ιδιωτικό, δύναται δε εν μέρει να καλυφθεί με προσφυγή σε κοινοτικά δάνεια από την Ευρωπαϊκή Τράπεζα Επενδύσεων και τα λοιπά δανειοδοτικά μέσα.

Άρθρο 3

1. Η συμμετοχή του συνόλου των διαρθρωτικών Ταμείων που χορηγείται δυνάμει του παρόντος ενιαίου εγγράφου προγραμματισμού ανέρχεται στο ποσό των 158320255 ευρώ. Οι λεπτομέρειες χορήγησης της χρηματοδοτικής συνδρομής, συμπεριλαμβανομένης της χρηματοδοτικής συμμετοχής των ταμείων σχετικά με τους διάφορους άξονες που αποτελούν μέρος του παρόντος ενιαίου εγγράφου προγραμματισμού, διευκρινίζονται στο σχέδιο χρηματοδότησης που επισυνάπτεται στην παρούσα απόφαση.

2. Ενδεικτικώς, αναφέρεται ότι η αρχική προβλεπόμενη κατανομή του συνόλου της διαθέσιμης κοινοτικής συμμετοχής μεταξύ των διαρθρωτικών ταμείων είναι η ακόλουθη:

>ΘΕΣΗ ΠΙΝΑΚΑ>

3. Kατά την εκτέλεση του σχεδίου χρηματοδότησης, το ποσό (για ολόκληρη την περίοδο προγραμματισμού) του συνολικού κόστους ή της συμμετοχής των ταμείων σχετικά με ένα άξονα προτεραιότητας μπορεί να αναπροσαρμοσθεί, σε συμφωνία με το κράτος μέλος, κατά ποσοστό 25 % κατ' ανώτατο όριο της συνολικής συμμετοχής των ταμείων στο ενιαίο έγγραφο προγραμματισμού ή κατά υψηλότερο ποσοστό, υπό τον όρο ότι το ποσό δεν είναι μεγαλύτερο από 30 εκατομμύρια ευρώ, εφόσον δεν υπερβαίνει τη συνολική συμμετοχή των ταμείων που αναφέρεται στην παράγραφο 1.

Άρθρο 4

Η παρούσα απόφαση δεν προδικάζει τη στάση της Επιτροπής ως προς τις κρατικές ενισχύσεις, κατά την έννοια του άρθρου 87 παράγραφος 1 της συνθήκης, που περιλαμβάνονται στην παρούσα παρέμβαση και δεν έχουν ακόμη εγκριθεί από την Επιτροπή. Η υποβολή, εκ μέρους του κράτους μέλους, της αίτησης παρέμβασης, του συμπληρώματος προγραμματισμού ή μιας αίτησης πληρωμής δεν υποκαθιστά την κοινοποίηση που προβλέπεται στο άρθρο 88 παράγραφος 3 της συνθήκης.

Όντως, για την κοινοτική συγχρηματοδότηση των κρατικών ενισχύσεων κατά την έννοια του άρθρου 87 παράγραφος 1 της συνθήκης, είτε πρόκειται για καθεστώτα ενισχύσεων είτε για ατομικές ενισχύσεις, απαιτείται η προηγούμενη έγκρισή τους από την Επιτροπή, σύμφωνα με το άρθρο 88 της συνθήκης, εξαιρουμένων εκείνων που συμμορφούνται προς τον κανόνα de minimis και με εξαίρεση τις ενισχύσεις οι οποίες εξαιρούνται δυνάμει των κανονισμών απαλλαγής, όπως ορίζονται από την Επιτροπή κατ' εφαρμογή του κανονισμού (ΕΚ) αριθ. 994/98 του Συμβουλίου, της 7ης Μαΐου 1998, για την εφαρμογή των άρθρων 92 και 93 της συνθήκης για την ίδρυση της Ευρωπαϊκής Κοινότητας σε ορισμένες κατηγορίες οριζόντιων κρατικών ενισχύσεων(3). Εφόσον δεν υπάρχει τέτοια απαλλαγή ή έγκριση, οι ενισχύσεις αυτές είναι παράνομες, οι συνέπειες των οποίων ορίζονται από τον κανονισμό διαδικασίας των κρατικών ενισχύσεων, η δε συγχρηματοδότησή τους θα θεωρηθεί ως παρατυπία κατά την έννοια των άρθρων 38 και 39 του κανονισμού (ΕΚ) αριθ. 1260/1999.

Κατά συνέπεια, οι αιτήσεις ενδιαμέσων και τελικών πληρωμών, όπως περιγράφονται στο άρθρο 32 του κανονισμού (ΕΚ) αριθ. 1260/1999, δεν είναι αποδεκτές από την Επιτροπή για τα μέτρα που συνεπάγονται συγχρηματοδότηση νέων ή τροποποιημένων ενισχύσεων σύμφωνα με τον ορισμό του κανονισμού διαδικασίας των ενισχύσεων, είτε πρόκειται για καθεστώτα ενισχύσεων είτε για ατομικές ενισχύσεις, μέχρι την κοινοποίηση και επίσημη έγκρισή τους από την Επιτροπή.

Κατά παρέκκλιση των προηγούμενων εδαφίων, για τις ενισχύσεις στην αγροτική ανάπτυξη με συγχρηματοδότηση του ΕΓΤΠΕ, εφαρμόζονται τα άρθρα 51 και 52 του κανονισμού (ΕΚ) αριθ. 1257/1999 του Συμβουλίου(4).

Άρθρο 5

Οι δαπάνες που αφορούν τα μέτρα "Ειδικές οικονομικές βάσεις" και "Αξιοποίηση του πατροπαράδοτου πλούτου και του τουριστικού και πολιτιστικού δυναμικού" του παρόντος ενιαίου εγγράφου προγραμματισμού θα εκκαθαριστούν μόνον όταν το Βασίλειο του Βελγίου γνωστοποιήσει τον πλήρη και οριστικό κατάλογο των προστατευόμενων τόπων στην περιφέρεια της Βαλονίας βάσει της οδηγίας 92/43/ΕΟΚ.

Άρθρο 6

Ως αφετηρία για την επιλεξιμότητα των δαπανών ορίζεται η 11η Ιουλίου 2000. Ως καταληκτική ημερομηνία επιλεξιμότητας των δαπανών ορίζεται η 31η Δεκεμβρίου 2008. Η ημερομηνία αυτή παρατείνεται μέχρι τις 30 Απριλίου 2009 για τις δαπάνες οργανισμών οι οποίοι καταβάλλουν ενισχύσεις κατά την έννοια του άρθρου 9 σημείο 1 του κανονισμού (ΕΚ) αριθ. 1260/1999.

Άρθρο 7

Η παρούσα απόφαση απευθύνεται στο Βασίλειο του Βελγίου.

Βρυξέλλες, 11 Δεκεμβρίου 2001.

Για την Επιτροπή

Michel Barnier

Μέλος της Επιτροπής

(1) ΕΕ L 161 της 26.6.1999, σ. 1.

(2) ΕΕ L 206 της 22.7.1992, σ. 7.

(3) ΕΕ L 142 της 14.5.1998, σ. 1.

(4) ΕΕ L 160 της 26.6.1999, σ. 80.